b"\n_START_ARTICLE_\nSant Pere de Monistrol\n_START_SECTION_\nDescripci\xc3\xb3\n_START_PARAGRAPH_\n\xc3\x89s situada al mig del poble. Es tracta d'un edifici de tres naus amb coberta a doble vessant i que t\xc3\xa9 la fa\xc3\xa7ana a ponent; aquesta \xc3\xa9s coronada per un front\xc3\xb3 triangular amb les mateixes proporcions que els r\xc3\xa0fecs de la teulada, que estan decorats molt austerament amb una doble cornisa. La porta principal \xc3\xa9s de llinda i est\xc3\xa0 decorada amb uns pilars d\xc3\xb2rics que aguanten un front\xc3\xb3 triangular, similar al del coronament de la fa\xc3\xa7ana; per sobre de la porta hi ha una finestra rodona que il\xc2\xb7lumina l'interior. Tot el conjunt \xc3\xa9s mancat d'ornamentaci\xc3\xb3 llevat de l'arrebossat que reprodueix carreus regulars disposats a trencajunt._NEWLINE_Al costat de tramuntana-llevant s'al\xc3\xa7a un esvelt campanar de planta quadrada rematat per una balustrada.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia parroquial fou constru\xc3\xafda durant el Renaixement per\xc3\xb2 la guerra civil de 1936-1939 la va destruir i fou necessari reconstruir-la._NEWLINE_L'any 888, el comte Guifr\xc3\xa9 deixava el conjunt de les esgl\xc3\xa9sies montserratines i el monasteriolum al monestir de Santa Maria de Ripoll; molt probablement, aquest monasteriolum o alguna de les esgl\xc3\xa9sies estava dedicada a Sant Pere i devia ser la primera d'aquest lloc. L'any 932 era dedicada una esgl\xc3\xa9sia a Sant Pere en aquest indret i ben probablement va acollir una comunitat d'ermitans de tradici\xc3\xb3 visigoda. Al segle XIV, l'esgl\xc3\xa9sia de Sant Pere centrava l'antiga vila fortificada de Monistrol. L'edifici fou renovat totalment durant el Renaixement i no conserva cap testimoni de la primera obra rom\xc3\xa0nica, ni tan sols despr\xc3\xa9s de la restauraci\xc3\xb3 efectuada un cop passada la guerra civil."